钦定古今图书集成/理学汇编/学行典/第043卷 > 《答余德辉论皇极书》夏良胜
## 钦定古今图书集成/理学汇编/学行典/第043卷 > 《答余德辉论皇极书》夏良胜

辱教始终数例，凡十二三十乘之，加倍还元，一布算
而得，诚直截可领略，亦是数家要诀。恐有卦理，尚费
商量。夫卦始于《干》，数始于一。《干》一变，《夬》，再变，《大有》，三
变，《大壮》，四变，《小畜》，五变，《需》，六变，《大畜》，七变《泰》，为元之
元卦。一乘十二，再乘三百六十，三乘四千三百二十，
四乘一十二万九千六百，五乘一百五十五万五千
二百六，乘四千六百六十五万七，乘五万五千九百
八十七万，为元之元数。《干》初变《夬》，是生《兑》，故会之元
为《兑》。《兑》初变，不自兑变祖《干》也，故曰《履》。七变至《临》，而
《兑》之爻变尽运之元，曰《同人》。《干》之《离》也。七变至《明夷》，
亦《离》之爻尽世之元，曰《无妄》。《干》之《震》也。至《复》，而《震》之
爻尽岁之元，曰《姤》。《干》之《巽》也。至《升》，而巽之爻尽月之
元，曰《讼》。《干》之《坎》也。至《师》，而《坎》之爻尽日之元，曰《遁》。《干》
之《艮》也。至《谦》，而《艮》之爻尽辰之元，曰《否》。《干》之《坤》也。至
《坤》而卦终。凡《干》七变，七变相因又七变，故七卦之变
皆干变也。此八卦相荡，方圆图所以作。若七乘之数，
又七乘而各自为元，故元会运世岁月日辰之元，其
实不离乎元之元也。据所论次，若卦自为变，数自相
乘，恐亦未得天地妙处。若元之元七变，以十二乘《大
畜》，得《泰》，至会之元为履，非履别立一卦头，要皆自《泰》
中来。履又该十二乘之，中间又脱一三十乘之之数，
天数三，地数两，天乘乎地，地乘乎天，天地相乘，故十
二三十，反复相乘，缺一不可。愚意《泰》之五万五千九
百八十七万数，仍以三十乘之，得一百六十七万九
千六百一十万为《履》，然后以十二乘履，它凡一元仿
是。庶见一元之气，周流天地，循环无穷，乃尽万物之
数。若夫《易》，本阴阳二画，乃布八卦，皇极五数，却以四
成之，曰“元会运世”，日月星辰之类，皆四数也。然四加
一倍亦为八，故既曰“元之元之”，又曰“元之元之，元之
元也。”以此连类，未能缕数，独以数起卦，若一为《干》，十
二为《夬》无疑矣。至三百六十为《大有》，则自有难会意
处。吾兄覃思之力深矣，必有独得，幸毋吝教我。